3สมาคมอสังหาฯวอนแบงก์รัฐให้กู้เท่าเดิม
3 สมาคมอสังหาฯ วอนรัฐจี้แบงก์เฉพาะกิจปล่อยกู้บ้านโซนน้ำท่วมเท่าเดิม หลังส่อแววลดวงเงินกู้ลง 20%
16 ธ.ค. 2554

3 สมาคมอสังหาฯ วอนรัฐจี้แบงก์เฉพาะกิจปล่อยกู้บ้านโซนน้ำท่วมเท่าเดิม หลังส่อแววลดวงเงินกู้ลง 20%
นายอิสระ บุญยัง นายกสมาคมธุรกิจบ้านจัดสรร เปิดเผยว่า ขณะนี้มีธนาคารเฉพาะกิจของรัฐบางแห่ง เริ่มส่งสัญญาณว่าอาจจะลดวงเงินกู้บ้านที่อยู่อาศัยในพื้นที่ประสบภัยลง 20% เพราะถือว่าเป็นพื้นที่เสี่ยง จึงอยากให้รัฐบาลเข้ามากำหนดให้ธนาคารของรัฐ หรือธนาคารเฉพาะกิจที่อยู่ในความดูแลของรัฐ ให้สินเชื่อที่อยู่อาศัยในพื้นที่ประสบภัยกับผู้บริโภคตามปกติ
ปัจจัยดังกล่าว จะส่งผลกระทบต่อการรับโอนบ้านของผู้บริโภคมาก ซึ่งเป็นสิ่งที่รัฐต้องเข้ามาดูแล ส่วนภาคผู้ประกอบการมีความสามารถในการเข้าถึงสินเชื่อต่างๆ ได้ง่ายอยู่แล้ว อีกทั้งรัฐบาลควรมีความชัดเจนเรื่องนโยบายในการบริหารจัดการน้ำอย่างเป็นระบบของประเทศ 
นอกจากนี้ นายอิสระกล่าวอีกว่า ควรให้กรมธนารักษ์ กระทรวงการคลัง เลื่อนประกาศการใช้ราคาประเมินใหม่รอบปีบัญชี 2555-2558 เป็นวันที่ 1 ม.ค. 2556 แทนที่จะเริ่มใช้ปีหน้าเลย เพื่อลดภาระการจ่ายค่าธรรมเนียมการโอนของผู้ซื้อบ้านใหม่ ซึ่ง 3 สมาคมภาคอสังหาริมทรัพย์ เห็นว่าเป็นแนวทางช่วยเหลือระยะสั้นที่เร่งดำเนินการได้ 
นายธำรง ปัญญาสกุลวงศ์ นายกสมาคมอาคารชุดไทย กล่าวว่า แม้ว่าหลายฝ่ายจะประเมินว่าตลาดคอนโดมิเนียมจะได้รับอานิสงส์จากการที่ผู้บริโภคบางส่วนหนีน้ำท่วม แต่ในความเป็นจริงผู้ประกอบการก็ต้องปรับตัวไปพร้อมกับกลุ่มบ้านแนวราบด้วย เพื่อเอาตัวให้รอดในช่วงวิกฤตนี้ โดยขณะนี้มีผู้ประกอบการรายเล็กบางรายเริ่มเข้าสู่สภาวะขาดสภาพคล่อง เพราะทั้งยอดโอนและยอดขายหยุดชะงักไปนาน ธนาคารควรเข้ามามีบทบาทให้มากขึ้น
นายสัมมา คีตสิน ผู้อำนวยการศูนย์ข้อมูลอสังหาริมทรัพย์ ธนาคารอาคารสงเคราะห์ (ธอส.) กล่าวว่า การโอนกรรมสิทธิ์ บ้านจัดสรรในพื้นที่อุทกภัยรุนแรงในช่วงเดือน ต.ค. พบว่าในพื้นที่อพยพ 13 เขตของกรุงเทพฯ ลดลง 50% จากปกติอยู่ที่ 580 ยูนิตต่อเดือน เหลือ 280 ยูนิต ส่วนยอดโอนใน จ.นนทบุรี พื้นที่ถูกน้ำท่วมหนักลดลงจาก 550 ยูนิตต่อเดือนเหลือแค่ 180 ยูนิต จ.ปทุมธานี จาก 490 ยูนิตต่อเดือนเหลือ 190 ยูนิต